**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2019.gada 2.-3.decembrī**

**I. Eiropas Savienības Tieslietu un iekšlietu ministru padomes sanāksmes darba kārtība**

2019. gada 2.-3. decembrī Briselē notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā ir iekļauti šādi iekšlietu jomas jautājumi:

* ***Sadarbspējas īstenošana***

Š.g. 11. jūnijā spēkā stājās jaunās Sadarbspējas regulas[[1]](#footnote-1), kas izveido tiesisko ietvaru sadarbspējai starp ES informācijas sistēmām (policijas un tiesu iestāžu sadarbība, patvērums un migrācija; robežas un vīzas). Sadarbspējas regulu vispārējais mērķis ir (1) uzlabot Šengenas ārējās robežas pārvaldību un (2) sniegt ieguldījumu ES iekšējā drošībā.

Sadarbspējas regulu tvērumā ir ietvertas tādas esošās ES informācijas sistēmas kā SIS[[2]](#footnote-2), VIS[[3]](#footnote-3) un Eurodac[[4]](#footnote-4) un tādas plānotās ES informācijas sistēmas kā EES[[5]](#footnote-5), ETIAS[[6]](#footnote-6) un ECRIS-TCN sistēma[[7]](#footnote-7).

Jāatzīmē, ka pirms sadarbspējas attīstības ir jādefinē vairāki tehniskie elementi. Proti, Komisijai ir jāpieņem attiecīgie deleģētie akti, kā arī par attiecīgajiem aktiem jākonsultē katras dalībvalsts ieceltie eksperti. Tāpat Komisijai cieši jāseko Sadarbspējas regulu ieviešanai nacionālajā līmenī.

Ievērojot, ka Sadarbspējas regulu īstenošana ir noteikta par ES politisko prioritāti, ministriem padomes sanāksmē tiks sniegta aktuālākā informācija par sadarbspējas īstenošanas gaitu. Tāpat ministriem būs iespēja izteikties par dalībvalstij aktuālajiem jautājumiem.

***Latvijas viedoklis:***

*Latvija* ***uzskata****, ka Sadarbspējas regulu efektīva un pilnvērtīga ieviešana ir viens no būtiskākajiem kritērijiem, lai nākotnē kompetentās iestādes varētu maksimāli ātri un kvalitatīvi iegūt to funkciju īstenošanai nepieciešamo informāciju no attiecīgo ES informācijas sistēmu platformas, tādā veidā veicinot iekšējās drošības stabilitāti.*

*Ievērojot minēto, Latvija* ***nacionāli veic nepieciešamos pasākumus****, lai īstenotu Sadarbspējas regulu prasības (piemēram, ir izveidota starpinstitūciju Vadības komiteja, kurā ir iekļautas visas iesaistītās institūcijas, kas ir atbildīgas par projekta īstenošanu).*

* ***Eiropas Robežu un krasta apsardzes* aģentūras (FRONTEX) *regulas****[[8]](#footnote-8)***(turpmāk – FRONTEX regula) *īstenošana***

FRONTEX savu darbu uzsāka 2004.gadā. Aģentūras mītnes vieta atrodas Varšavā, Polijā. Aģentūras paplašinātais mandāts tika apstiprināts 2016.gadā, taču vēlākais izvērtējums liecināja, ka nepieciešami tālāki uzlabojumi aģentūras darbībā.

Š.g. 5.decembrī spēkā stāsies jaunā FRONTEX regula, kuras mērķis ir turpināt celt kopējo drošības līmeni ES, efektīgāk pārvaldotES ārējāsrobežas un uzlabojot personu, kurām nav likumīga pamata uzturēties ES, atgriešanu, kuras pamatā ir efektīva informācijas apmaiņa starp dalībvalstīm, ES aģentūrām un trešajām valstīm.

Papildus tam FRONTEX regula paredz arī izstrādāt daudzgadu (piecu gadu) stratēģiskās politikas plānošanas ciklu Eiropas Integrētās robežu pārvaldības (turpmāk – EIBM) efektīvai īstenošanai. Šis daudzgadu cikls plānots kā integrēts, vienots un nepārtraukts process, kas robežu pārvaldības un atgriešanas jomā nodrošinās stratēģiskās vadlīnijas visiem attiecīgajiem dalībniekiem Eiropas Savienības un nacionālā līmenī, tādējādi ļaujot saskaņoti īstenot EIBM.

Jāatzīmē, ka par dažādiem FRONTEX regulas īstenošanas aspektiem[[9]](#footnote-9) jau šobrīd paralēli notiek aktīvs darbs un diskusijas Padomes, FRONTEX un Komisijas organizētajās ekspertu darba grupu sanāksmēs. Īpaša uzmanība tiek pievērsta pastāvīgā korpusa[[10]](#footnote-10)izveidei.

Ievērojot minēto, Padomes sanāksmē ministrus informēs par pašreizējo situāciju saistībā ar FRONTEX regulas īstenošanu, kā arī ministriem būs iespēja izteikties par dalībvalstij aktuālajiem jautājumiem.

***Latvijas viedoklis:***

*Latvija* ***vienmēr ir atbalstījusi*** *FRONTEX kapacitātes stiprināšanu un pēc iespējas efektīvāku kopējo resursu izmantošanu, lai aģentūra varētu sniegt adekvātu atbalstu dalībvalstīm ES ārējo robežu pārvaldībā un stiprināšanā.*

*Ņemot vērā pašreizējo situāciju ES dalībvalstīs un pasaulē kopumā, kā arī pēdējo gadu tendences migrācijas un drošības jomā,* ***mūsu vērtējumā*** *FRONTEX spēju stiprināšana atgriešanas jautājumos un sadarbības veicināšanā ar trešajām valstīm ir jaunās regulas svarīgākie pozitīvie elementi.*

* ***Stratēģiskās programmas tieslietu un iekšlietu jomā 2019.-2024.gadam īstenošana (turpmāk - Stratēģiskā programma)***

Eiropadome š.g. jūnijā apstiprināja Stratēģisko programmu kā vispārēju ietvaru ES rīcībai nākamo piecu gadu laikā, lai turpinātu aizsargāt ES kopējās vērtības, kā arī pienācīgi reaģētu uz izaicinājumiem un izmantotu pieejamās iespējas nepārtraukti mainīgajā pasaulē.

Programma cita starpā uzsver, ka ir jāturpina efektīva ārējo robežu pārvaldība kā absolūts priekšnoteikums drošības garantēšanai, jāizstrādā pilnībā funkcionējoša visaptveroša migrācijas politika, jāattīsta sadarbība ar trešajām valstīm, it īpaši nelegālās migrācijas apkarošanā un efektīvas atgriešanas veicināšanā, jāpilnveido cīņa pret terorismu un pārrobežu noziedzību, tai skaitā uzlabojot informācijas un pieredzes apmaiņu, jāpalielina ES noturība pret dabas un cilvēka izraisītām katastrofām, kā arī jāaizsargā sabiedrība no ļaunprātīgām kiberdarbībām, hibrīddraudiem un dezinformācijas.

Šajā padomes sanāksmē Somija ministrus informēs par savas prezidentūras laikā paveikto Stratēģiskās programmas 2019.-2024.gadam īstenošanā migrācijas un iekšējās drošības jomā, kā arī ministriem būs iespēja izteikties par dalībvalstij aktuālākajiem jautājumiem.

Latvijas nostāja ietverta Ārlietu ministrijas izstrādātajai nacionālajai pozīcijai Nr. 1 “*Par Eiropas Savienības Stratēģisko programmu 2019.-2024.gadam”,* kas š.g. 8.maijā saskaņota ar Saeimas Eiropas lietu komisiju, kā arī Iekšlietu ministrijas izstrādātajai nacionālajai pozīcijai Nr. 1 “*Par ES tiesībaizsardzības nākotni*”, kas š.g. 5.jūnijā saskaņota ar Saeimas Eiropas lietu komisiju.

* ***Vides noziegumi – astotās savstarpējās novērtēšanas kārtas gala ziņojums***

Padomes Vienotās Rīcības 97/827/TI[[11]](#footnote-11) mērķis ir, neskarot Kopienas kompetenci, izveidot mehānismu, lai salīdzinoši novērtētu to Savienības un citu starptautisko aktu un instrumentu piemērošanu un īstenošanu valsts līmenī, kas pieņemti attiecībā uz krimināllietām, un lai salīdzinoši novērtētu no tiem izrietošos tiesību aktus un prakses, kā arī to starptautisko sadarbības pasākumu piemērošanu un īstenošanu valsts līmenī, kas veikti attiecībā uz organizētās noziedzības apkarošanu dalībvalstīs.

ES dalībvalstis vienojās, ka astotās savstarpējās novērtēšanas kārtas tēma būs vides noziegumu apkarošana, sašaurinot noziedzīgu nodarījumu loku uz “nelikumīgu atkritumu pārvadāšanu” un “bīstamu vielu ražošanu un turēšanu/ pārvietošanu”.

Ievērojot, ka astotās savstarpējās novērtēšanas kārtas vizītes dalībvalstīs ir noslēgušās, Prezidentūra ir sagatavojusi gala ziņojumu, kurā iekļauts kopsavilkums un galvenie secinājumi par situāciju dalībvalstīs vides noziegumu apkarošanas jomā, kā arī rekomendācijas.

Latvijā astotās savstarpējās novērtēšanas kārtas vizīte norisinājās 2018.gada 13.-16.martā, savukārt līdz 2020.gada martam Latvijai Padomes ģenerālsekretariātam ir jāiesniedz gala ziņojums par tai adresēto rekomendāciju ieviešanu.

Padomes sanāksmē ministri tiks aicināti izteikties par dalībvalstij aktuālajiem jautājumiem saistībā ar gala ziņojumā ietvertajiem secinājumiem un rekomendācijām (jautājums iekļauts ministru padomes tieslietu daļā).

***Latvijas viedoklis:***

*Latvija* ***var atbalstīt*** *astotās savstarpējās novērtēšanas kārtas gala ziņojumu un tajā ietvertās rekomendācijas.*

Papildus minētajam Pretterorisma grupas *(Counter-terrorism Group)[[12]](#footnote-12)* pārstāvis Padomes sanāksmē sniegs aktuālāko informāciju par kompetento iestāžu, kas iesaistītas terorisma apkarošanā, turpmāko sadarbību. Tāpat ministri tiks informēti par ES sadarbības mehānismiem radikalizācijas apkarošanā, kā arī nākamās prezidentūras prioritātēm un darba programmu.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Sandis Ģirģens.

Iekšlietu ministrs Sandis Ģirģens

990

Eiropas lietu un starptautiskās sadarbības departamenta  
Eiropas lietu nodaļas vadītāja

A. Valaine, 67219503

[anete.valaine-elsone@iem.gov.lv](mailto:anete.valaine-elsone@iem.gov.lv)

1. (ES)2019/817 un (ES) 2019/818 [↑](#footnote-ref-1)
2. Šengenas Informācijas sistēma [↑](#footnote-ref-2)
3. Vīzu informācijas sistēma [↑](#footnote-ref-3)
4. Pirkstu nospiedumu salīdzināšanas sistēma *Eurodac* [↑](#footnote-ref-4)
5. Ieceļošanas/izceļošanas sistēma [↑](#footnote-ref-5)
6. Eiropas Ceļošanas informācijas un atļauju sistēma [↑](#footnote-ref-6)
7. Eiropas Sodāmības reģistru informācijas sistēmas papildināšanai un atbalstam izveidota centralizēta sistēma [↑](#footnote-ref-7)
8. [Eiropas Parlamenta un Padomes Regula (ES) 2019/1896 (2019. gada 13. novembris) par Eiropas Robežu un krasta apsardzi un ar ko atceļ Regulas (ES) Nr. 1052/2013 un (ES) 2016/1624](https://eur-lex.europa.eu/legal-content/LV/AUTO/?uri=uriserv:OJ.L_.2019.295.01.0001.01.LAV&toc=OJ:L:2019:295:TOC) [↑](#footnote-ref-8)
9. Piemēram, dažādu ziņojumu formāts, to saturs un sniegšanas kārtība; sadarbības ar trešajām valstīm aspekti; platformu informācijas apmaiņai izveide un darbība. [↑](#footnote-ref-9)
10. Regula paredz pakāpenisku pastāvīgā korpusa (līdz 10 tūkstošiem ekspertu) izveidi līdz 2027.gadam. Tā ietvaros Latvijai būs jānodrošina ilgtermiņa un īstermiņa operatīvie darbinieki/eksperti robežapsardzības jautājumos (2021. un 2022.gadā - 110; 2023.gadā - 120; 2024.gadā - 130; 2025.gadā - 120; 2026.gadā - 130; 2027.gadā - 140). [↑](#footnote-ref-10)
11. Padomes Vienotā Rīcība 97/827/TI (1997. gada 5. decembris), kas pieņemta, pamatojoties uz K3. pantu Līgumā par Eiropas Savienību, un ar ko izveido mehānismu, lai izvērtētu starptautisko saistību cīņai pret organizēto noziedzību piemērošanu un īstenošanu valsts līmenī [↑](#footnote-ref-11)
12. Neformāla sadarbības grupa, kas veicina informācijas apmaiņu starp drošības dienestiem [↑](#footnote-ref-12)